Document ID: 32009R0698

ΚΑΝΟΝΙΣΜΌΣ (ΕΚ) αριθ. 698/2009 ΤΗΣ ΕΠΙΤΡΟΠΉΣ
της 31ης Ιουλίου 2009
για παρέκκλιση, σε ό,τι αφορά τα προγράμματα ενημέρωσης και προώθησης υπέρ του γάλακτος και των γαλακτοκομικών προϊόντων για την εσωτερική αγορά, από τον κανονισμό (ΕΚ) αριθ. 501/2008 για τη θέσπιση λεπτομερών κανόνων εφαρμογής του κανονισμού (ΕΚ) αριθ. 3/2008 του Συμβουλίου σχετικά με ενέργειες ενημέρωσης και προώθησης υπέρ των γεωργικών προϊόντων στην εσωτερική αγορά και στις τρίτες χώρες
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 3/2008 του Συμβουλίου, της 17ης Δεκεμβρίου 2007, σχετικά με ενέργειες ενημέρωσης και προώθησης υπέρ των γεωργικών προϊόντων στην εσωτερική αγορά και στις τρίτες χώρες (1), και ιδίως το άρθρο 5 παράγραφος 1 και το άρθρο 15,
Εκτιμώντας τα ακόλουθα:
(1)
Το άρθρο 3 παράγραφος 1 στοιχείο γ) του κανονισμού (ΕΚ) αριθ. 3/2008 προβλέπει ότι οι τομείς ή τα προϊόντα που μπορούν να αποτελέσουν αντικείμενο των ενεργειών ενημέρωσης και προώθησης οι οποίες χρηματοδοτούνται, εν όλω ή εν μέρει, από τον κοινοτικό προϋπολογισμό, καθορίζονται λαμβάνοντας ιδίως υπόψη την ανάγκη αντιμετώπισης ειδικών ή συγκυριακών προβλημάτων σε ένα συγκεκριμένο τομέα.
(2)
Ο τομέας του γάλακτος και των γαλακτοκομικών προϊόντων επί του παρόντος αντιμετωπίζει περίοδο έντονων οικονομικών δυσκολιών, που ενδέχεται να απειλήσουν την οικονομική επιβίωση μεγάλου αριθμού εκμεταλλεύσεων.
(3)
Στο πλαίσιο αυτό, θεωρείται χρήσιμο να προσφερθεί η δυνατότητα στις επαγγελματικές οργανώσεις του τομέα του γάλακτος και των γαλακτοκομικών προϊόντων να επωφεληθούν κοινοτικής συγχρηματοδότησης στο πλαίσιο που καθορίζει ο κανονισμός (ΕΚ) αριθ. 3/2008, και να μπορούν να υποβάλουν προς το σκοπό αυτό, εντός των ερχομένων εβδομάδων, προγράμματα ενημέρωσης και προώθησης στις αρμόδιες εθνικές αρχές, προκειμένου αυτά να επιλεγούν και, ενδεχομένως, να εγκριθούν από την Επιτροπή πριν από το τέλος του τρέχοντος έτους, κατά παρέκκλιση από τον ετήσιο ρυθμό έγκρισης προγραμμάτων και το σύνηθες χρονοδιάγραμμα το οποίο ορίζει ο κανονισμός (ΕΚ) αριθ. 501/2008 της Επιτροπής (2), στα άρθρα 8 και 11.
(4)
Συνεπώς, πρέπει να γίνει παρέκκλιση, σε ό,τι αφορά τα προγράμματα ενημέρωσης και προώθησης υπέρ του γάλακτος και των γαλακτοκομικών προϊόντων για την εσωτερική αγορά, και για το έτος 2009, από τις διατάξεις του άρθρου 11 παράγραφοι 1 και 3 του κανονισμού (ΕΚ) αριθ. 501/2008.
(5)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της διαχειριστικής επιτροπής για την κοινή οργάνωση των γεωργικών αγορών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Με την επιφύλαξη του ετήσιου χρονοδιαγράμματος που προβλέπει ο κανονισμός (ΕΚ) αριθ. 501/2008, για τα προγράμματα ενημέρωσης και προώθησης υπέρ του γάλακτος και των γαλακτοκομικών προϊόντων για την εσωτερική αγορά, τα οποία υποβάλλουν οι επαγγελματικές οργανώσεις του εν λόγω τομέα στα κράτη μέλη μέχρι τις 15 Οκτωβρίου 2009, γίνεται η ακόλουθη παρέκκλιση από το εν λόγω χρονοδιάγραμμα:
α)
κατά παρέκκλιση από το άρθρο 11 παράγραφος 1 πρώτο εδάφιο, τα κράτη μέλη ανακοινώνουν στην Επιτροπή προσωρινό κατάλογο των επιλεγέντων προγραμμάτων, το αργότερο μέχρι τις 31 Οκτωβρίου·
β)
κατά παρέκκλιση από το άρθρο 11 παράγραφος 3 δεύτερο εδάφιο, η Επιτροπή αποφασίζει, το αργότερο μέχρι τις 15 Δεκεμβρίου, σχετικά με τα προγράμματα τα οποία μπορεί να συγχρηματοδοτήσει.
Άρθρο 2
Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 31 Ιουλίου 2009.

Labels: 4
17
5
3
6
15